*Atbildes vēstules projekts*

Uz 23.02.2016. Nr. 1-5/45

Latvijas Republikas tiesībsargam

Par tiesībsarga pētījumu „Latvijas valsts garantētā

„medicīniskās palīdzības minimuma” atbilstība cilvēktiesību standartam”

un obligātās veselības apdrošināšanas ieviešanas jautājumiem

Veselības ministrija ir saņēmusi un izskatījusi Latvijas Republikas tiesībsarga 2016.gada 23.februāra vēstuli Nr.1-5/45, kurā minēti pētījuma „Latvijas valsts garantētā „medicīniskās palīdzības minimuma” atbilstība cilvēktiesību standartam” galvenie secinājumi, kas saistīti ar precīzāka medicīniskās palīdzības minimuma, veselības aprūpes bāzes tiesiskā regulējuma nepieciešamību likuma līmenī un 2016.gada 16.marta saistīto vēstuli par obligātās veselības apdrošināšanas ieviešanas jautājumiem.

Ar Ministru prezidenta 2016. gada 25. februāra rezolūciju Nr. 2016-REZ-90/2016-TA-318-224 un 2016.gada 18.marta rezolūciju 2016-REZ-90/2016-TA-318/2795-3 minētā vēstule ir pārsūtīta veselības, finanšu un tieslietu ministriem savstarpēji saskaņotas atbildes sniegšanai.

Sniedzam ar Finanšu ministriju un Tieslietu ministriju saskaņotu informāciju.

Lai risinātu tiesībsarga vēstulē minētos jautājumus, šobrīd Veselības ministrijā ir izveidotas un uzsākušas darbu vairākas darba grupas:

1. Starpinstitūciju darba grupa „Par priekšlikumiem veselības apdrošināšanas obligāto iemaksu ieviešanai” (Veselības ministrijas rīkojums Nr.173 26.11.2015.). Darba grupa izveidota, lai pildītu 2015. gada 25. augusta Ministru kabineta sēdes protokola Nr.41 44.§ 17.punktā doto uzdevumu Veselības ministrijai sadarbībā ar Labklājības ministriju un Finanšu ministriju sagatavot un līdz 2016. gada 1. jūlijam iesniegt izskatīšanai Ministru kabinetā informatīvo ziņojumu ar priekšlikumiem veselības apdrošināšanas obligāto iemaksu ieviešanai. Darba grupas mērķis ir izstrādāt jaunu veselības aprūpes finansēšanas modeli, nosakot veselības obligāto iemaksu bāzes avotu un likmes apmēru, tai skaitā veicinot līdzekļu piesaisti no ārvalstu norēķiniem par sniegtajiem veselības aprūpes pakalpojumiem. Darba grupas sastāvā piedalās Veselības ministrijas, Latvijas Republikas Saeimas, Finanšu ministrijas, Labklājības ministrijas, Latvijas Pašvaldību savienības, Latvijas Brīvo arodbiedrību savienības, Latvijas Darba devēju konfederācijas, Latvijas Apdrošināšanas asociācijas, Latvijas Tirdzniecības un rūpniecības kameras, Latvijas Lauku ģimenes ārstu asociācijas, Latvijas Ģimenes ārstu asociācijas, Latvijas Cilvēku ar īpašām vajadzībām sadarbības organizācija SUSTENTO un Nacionālā veselības dienesta pārstāvji.

Darba grupā izvirzīti uzdevumi izstrādāt finansēšanas modeļa variantus un, atbilstoši izvēlētajam finansēšanas modelim, secīgi pārskatīt veselības aprūpes pakalpojumu tarifus un samaksas nosacījumus, nosakot valsts apmaksāto pakalpojumu grozu, kura nepieciešamību savā vēstulē min Latvijas Republikas tiesībsargs.

2. Augsta līmeņa uzraudzības komiteja (Veselības ministrijas rīkojums Nr.40 18.03.2016.), kuras sastāvā ir Veselības ministrs, Finanšu ministre, Labklājības ministrs, Latvijas Pašvaldību savienības priekšsēdētājs un Latvijas Republikas Saeimas Sociālo un darba lietu komisijas priekšsēdētāja. Šis uzraudzības komitejas uzdevums ir izskatīt un izvērtēt iespējamos veselības aprūpes finansēšanas modeļus un uzraudzīt starpinstitūciju darba grupas darbu.

3. Darba grupa ārstniecības personu darba samaksas modeļa pārskatīšanai (Veselības ministrijas rīkojumu Nr.31 29.02.2016.). Darba grupas uzdevumi ir pārskatīt Ministru kabineta 2010. gada 29. jūnija noteikumos Nr.595 "Noteikumi par zemāko mēnešalgu un speciālo piemaksu ārstniecības personām" noteiktās ārstniecības personu amatu kvalifikācijas kategorijas un tām noteikto minimālo darba samaksas apmēru, kā arī izstrādāt risinājuma variantus, pakāpeniski atsakoties no normālā pagarinātā darba laika ārstniecības personām. Darba grupas sastāvā piedalās Veselības ministrijas, Latvijas Republikas Saeimas, Latvijas Ārstniecības un aprūpes darbinieku arodbiedrības, VSIA „Bērnu klīniskā universitātes slimnīca”, SIA „Jēkabpils reģionālā slimnīca”, SIA „Rīgas Dzemdību nams”, SIA „Kuldīgas slimnīca” un Latvijas Veselības un sociālās aprūpes darbinieku arodbiedrības pārstāvji.

Ņemot vērā iepriekš minēto, uzskatām, ka Latvijas Republikas tiesībsarga vēstulēs minētie jautājumi šobrīd ir aktualizēti un tiks paralēli risināti likumdošanas līmenī, jo veselības aprūpes finansēšanas izmaiņu kontekstā tiks pārskatīts un precizēts arī valsts apmaksātais veselības aprūpes pakalpojumu grozs un samaksas nosacījumi, aptverot arī aktualizētos reto slimību gadījumus.

Attiecībā uz norādīto nepieciešamību palielināt nozares finansējuma proporciju no IKP, Deklarācijā par Māra Kučinska vadītā Ministru kabineta iecerēto darbību 129.punktā minēts, ka pēc Latvijas nodokļu sistēmas izvērtējuma tiks izskatīta iespēja palielināt veselības nozares finansējuma proporciju no IKP.

Ministru prezidents M.Kučinskis

Iesniedzējs: Veselības ministrs G.Belēvičs

31.03.2016. 10:08

571

E.Pole 67876015

Egita.Pole@vm.gov.lv